钦定古今图书集成/方舆汇编/职方典/第1281卷 > 《钴𬭁潭记》前人
## 钦定古今图书集成/方舆汇编/职方典/第1281卷 > 《钴𬭁潭记》前人

钴𬭁潭在西山西，其始盖冉水自南奔注，抵山石，屈
折东流，其颠委势峻，荡击益暴啮其涯，故旁广而中
深，毕至石乃止流沫成轮，然后徐行。其清而平者且
十亩。有树环焉，有泉悬焉。其上有居者，以予之亟游
也。一旦款门来告曰：“不胜官租私券之委积，既芟山
而更居，愿以潭上田𧵍财以缓祸。”予乐而如其言，则
崇其台，延其槛，行其泉于高者，坠之潭，有声潨然，尤
与中秋观月为宜；于以见天之高，气之迥，孰使予乐
居夷而忘故土者，非兹潭也欤？